
În unele regiuni ale lumii, s-ar părea că mai mult în țările sărace material, 
dar, mai cu seamă, în cele în care sistemele politice dictatoriale au contribuit 
din plin la abrutizarea sentimentelor umane, se poate vorbi de o accentuare a 
nepăsării față de părinţi şi, implicit, față de cei de vârsta a treia. Pe alocuri s-ar 
părea că situaţia începe să se remedieze cât de cât prin înfiinţarea unor insti- 
tuţii care să-i îngrijească pe cei în vârstă, aşa cum există în multe țări civilizate 
ale lumii. Mi-a fost dat să vizitez unele dintre acestea în Germania şi Norvegia 
şi am constatat că, privite din exterior, păreau perfecte din punct de vedere al 
dotării şi al personalului calificat în a-i îngriji. Din păcate, tristeţea de pe chi- 
purile celor asistați şi privirea în gol mărturiseau, fără cuvinte, că au fost rupți 
cu brutalitate din mediul lor şi că nu acesta ar fi locul cel mai potrivit şi nici 
răsplata cuvenită pentru cei care şi-au slujit familia şi societatea o întreagă 
viață. Aşa cum susținea o creştină, 


bătrânii nu ar trebui expediaţi de acasă pentru a primi îngrijirea necesară, ci 
membrii fiecărei familii trebuie să-şi îngrijească rudele. Cei al căror păr alb şi al 
căror pas nesigur arată că se apropie de mormânt să fie lăsaţi, pe cât posibil, să 
rămână între prieteni şi tovărăşii familiare. Lăsaţi-i să se închine împreună cu cei 
pe care i-au cunoscut şi iubit. Să fie îngrijiţi de mâini iubitoare şi gingaşe!. 


În cele ce urmează vom arăta care era concepţia despre protejarea acestui 
segment social în societatea israelită şi care este concepţia biblică cu privire la 
respectul față de părinți. 

În antichitatea israelită, ca, de altfel, în aproape tot Orientul Apropiat, bă- 
trânii erau consideraţi un segment foarte important al societăţii şi se bucurau 
din partea acesteia de un respect deosebit. De fapt, chiar termenul în sine de 
zaken sau presbyteros = bătrân nu avea nicidecum o conotaţie negativă, ca as- 
tăzi în anumite regiuni ale lumii, ci era mai curând expresia unei venerabilități 


! Ellen G. WHITE, Lucrarea de binefacere. Învăţături cu privire la servicii creştine pentru 
aproapele, tr. Valentin Dragomir, Coresi, Bucureşti, (nedatat), 212. 

aparte, a unui respect datorat de comunitatea care se simţea îndatorată față de 
cei bătrâni tocmai pentru că se împărtăşea din înțelepciunea şi experienţa lor?. 
Cu alte cuvinte, aceştia erau foarte folositori comunității care făcea adesea re- 
ferire la capacitatea lor de a-i învăţa pe cei tineri, fiindcă se zicea: „Adu-ţi 
aminte de zilele cele de demult, cugetă la anii neamurilor trecute! Întreabă-l 
pe tatăl tău şi îţi va da de ştire, întreabă-i pe bătrâni și îţi vor spune!” (Dt 32,7). 
Să nu uităm că ne aflăm în perioada gerontocraţiei, în care la israeliți, ca, de 
altfel, la majoritatea popoarelor din antichitatea orientală, bătrânii se aflau în 
fruntea treburilor cetăţii, angajându-se plenar în toate problemele publice de 
natură civilă şi religioasă şi, de aceea, cuvântul zaken (presbyteros) se folosea 
pentru cel care prezida o adunare ori o breaslă şi reprezenta autoritatea de 
drept a unui sat, a unei cetăţi ori comunităţi oarecare. 

În comunitatea israelită, ca, de altfel, şi în cea a creştinismului primar, este 
foarte dificil a face o delimitare precisă, când se foloseşte cuvântul zaken, între 
vârsta senectuţii în sine şi un titlu oficial’. În această ordine de idei, nu este 
deloc surprinzător că în multe comunități din antichitate au apărut unele titu- 
laturi derivate chiar din termenul zaken la evrei, gherontes la elini, presbys la 
spartani, senatus la romani şi șeik la arabi*. Cărţile Pentateuhului ne vorbesc 
despre bătrâni ca despre o elită conducătoare la egipteni (Gen 50,7), la moabiţi 
şi madianiţi (Num 22,7) şi, evident, la israeliți. Cartea Exodului ne informează 
că evreii au avut reprezentanţi pe lângă faraon dintre bătrânii poporului care 
au colaborat cu Moise. Probabil că aceştia proveneau dintre capii de familie. 
Probabil că erau destul de numeroşi de vreme ce Moise a selectat dintre aceştia 
un număr de 70 peste care Yahweh l-a trimis pe Duhul ca să-i facă apți de a 
împărți cu Moise conducerea poporului (Num 11,25). După stabilirea în Ca- 
naan, fiecare cetate îşi avea propriul corp de bătrâni care îndeplineau funcția 
de judecători în diferitele probleme ale societăţii, iar numărul lor varia în 
funcţie de mărimea cetăţii şi cazurile de judecat. Când s-a trecut la sistemul 
monarhic de conducere, aceştia au fost cei dintâi alertaţi, simțindu-se, dacă nu 
daţi la o parte, cel puţin marginalizați (1Sam 8,4$.u.), iar în timpul regilor erau 
un segment politic deloc de neglijat de către aceştia. Din comunitatea şi sina- 
goga iudaică, această elită conducătoare a fost transferată şi Bisericii primare, 


2 Cf. „presbyteros”, în Gerhard KITTEL - Gerhard FRIEDRICH, ed., Theological Dictionary 
of the New Testament, Abidged in one volume, by Geoffrey W. Bromiley, Williams B. Eerd- 
mans Publishing Company, 1997, 931; „Elder”, în The Illustrated Bible Dictionary, Part One, 
Inter-Varsity Press, Aaron-Golan 1998, 434. 

* Theological Dictionary of the New Testament..., 931. 

* The Illustrated Bible Dictionary, 435. 

după cum o atestă chiar termenul de presbyteri folosit frecvent în scrierile 
neotestamentare. În orice caz, în Evanghelia după Matei, cel puţin termenul 
presbyteri = bătrâni se foloseşte cu referire la transmiţătorii unei tradiţii (Mt 15,2), 
ceea ce denotă că se aplica, în primul rând, clasei conducătoare a naţiunii iu- 
daice, a sinagogii, iar mai târziu, a Bisericii”, ca unora care erau cei mai capa- 
bili de a conduce destinele cetăţii. Autorul Cărţii lui Iob credea că vârstei îna- 
intate trebuie să-i fie specifică înțelepciunea şi, de aceea, şi zice: „Mi-am zis: 
vârsta trebuie să vorbească și mulțimea anilor să ne înveţe înțelepciunea” şi se 
întreba: „Oare nu în bătrâni sălăşluieşte înțelepciunea şi priceperea nu merge 
mână în mână cu vârsta înaintată?” (Iob 12,12). Respectul față de cei în vârstă 
ţinea şi de concepţia teologiei ebraice. Conform acesteia, ajungerea la o vârstă 
înaintată era considerată ca o concretizare în viața persoanei a binecuvântărilor 
divine asemenea patriarhilor de demult (Avraam, Isaac şi Iacob), un semn 
evident al recompensei din partea divinității pentru respectarea cu atenţie a 
poruncilor transmise prin legea profetului Moise (cf. Lev 19,32; Dt 30,19-20). 
Se zice că „frica de Dumnezeu lungeşte zilele omului, iar anii celor fărădelege 
sunt puţini” (Prov 10,27). Lipsa de respect față de persoanele în vârstă era 
considerată de către unii profeţi drept o dovadă a decăderii unei societăţi şi a 
unei cruzimi cu totul străine firii umane (Dt 28,50; Is 3,5; 47,6; Prov 4,16). Aşa 
au fost consideraţi asiro-babilonenii, care, atunci când au invadat pământul lui 
Israel, nu au mai avut nici o milă faţă de bătrâni şi nici „de omul gârbov sub 
povara perilor albi” (2Cr 36,17). 

Se mai credea că respectul față de bătrâni avea şi darul de a stârni mila di- 
vină şi, totodată, binecuvântarea (Is 65,20; Zah 8,4). Din perspectivă biblică 
deci, respectul față de persoanele în vârstă era o regulă cvasigenerală stipulată 
clar în legea lui Moise (cf. Lev 19,32; Ps 23,22). „Să te ridici”, zice, „în picioare 
când te afli în fața bătrâneţii şi să cinsteşti bătrânul” (Lev 19,32). Conform 
poruncii a patra din Decalog, nici un copil nu are voie să-şi desconsidere pă- 
rinții ori să nu le acorde importanţa cuvenită. Cuvântul folosit aici de hagio- 
graf este kabed, cu sensul de a fi greu, acelaşi termen care se referă şi la cinsti- 
rea lui Dumnezeu, ceea ce denotă că este vorba nu de o cinstire doar cu vorba, 
ci şi cu fapta, în sensul că se impunea a-i sprijini material şi a se îngriji de să- 
nătatea lor atunci când era nevoie. 


* The Illustrated Bible Dictionary, 435. 
6 D.J. WISEMAN, „Bătrâneţe”, în Dicţionar Biblic, Cartea Creştină, Oradea 1995, 137 
7 John CURRID, Comentariu asupra cărții Exodul, II, Oradea 2003, 44. 

Se ştie că a trăi mult a fost şi rămâne o dorință permanentă a oricărui mu- 
ritor, dar pentru că la bătrâneţe omul intră într-un accelerat regres pe aproape 
toate planurile, vârsta înaintată era privită cu milă şi cu multă îngăduință de 
legea mozaică ce prevedea o seamă de măsuri menite a o face cât mai uşor de 
suportat. În pofida tuturor neajunsurilor pe care le implica ultima etapă a vieţii 
omului, bătrâneţea era totuși ceva de dorit, deoarece exista părerea că pentru 
cei în vârstă Dumnezeu a împlinit făgăduinţele făcute celui drept, în special 
celui care, la rândul său, şi-a respectat părinţii (Ex 20,12). Aşadar, în ochii 
multora, bătrâneţea era considerată drept o binemeritată încoronare a celui 
drept, încât şi înțeleptul zicea: „Frica de Dumnezeu lungeşte zilele omului, iar 
anii celor fărădelege sunt puţini” (Prov 10,27). De aceea, părul alb trebuia res- 
pectat (Lev 19,32; 1Tim 5,1) mai cu seamă din partea propriilor copii, care 
erau obligați să-i sprijine pe părinţii lor bătrâni, precum zice autorul cărții 
Înţelepciunea lui Ben Sirah: 


Cel ce-l cinsteşte pe tată se va curăța de păcat. Şi ca şi acela care strânge comori, 
aşa este cel care cinstește pe mama sa. Cel care-l cinstește pe tată se va veseli de fii 
şi în ziua rugăciunii sale va fi auzit. Cel care îl măreşte pe tată va avea viaţă lungă 
şi cel care se teme de Domnul o cinsteşte pe mama sa. Cel care se teme de Domnul 
îl va cinsti pe tatăl său şi ca stăpânilor va sluji celor care l-au născut. Cu fapta şi cu 
cuvântul cinsteşte-i pe tatăl tău şi pe mama ta, ca să-ţi vină binecuvântările de la 
ei. Că binecuvântarea tatălui întăreşte casele copiilor, iar blestemul mamei le dărâmă 
până în temelie. Nu căuta mărire întru necinstea tatălui tău, că necinstea tatălui 
tău nu-ţi este mărire. Că mărirea omului este din cinstea tatălui său și ocară este 
fiilor mama necinstită. Fiule, sprijină-l pe tatăl tău la bătrâneţe şi nu-l mâhni în 
viaţa lui. Şi chiar de se va împuţina mintea lui, ai îndurare şi nu-l dispreţui când tu 
eşti în putere; pentru că milostenia arătată tatălui nu va fi uitată şi, în pofida păca- 
telor, se va zidi casa ta. În ziua necazului tău îşi va aduce aminte Domnul de tine 
şi, ca gheaţa când este senin, aşa se vor topi păcatele tale. 


Pe cel lipsit de respect față de părinţi înțeleptul îl condamnă cu multă asprime 
când zice: „Ca un hulitor este cel care-l părăsește pe tată şi blestemat de Dom- 
nul este cel care o mânie pe mama sa” (Sir 3,3-16). 

Cuvintele înțeleptului autor denotă clar preocuparea foarte serioasă de a da 
şi o motivaţie religioasă cinstirii părinţilor pentru a avea o garanţie în plus că 
această poruncă de sorginte divină nu va fi eludată. În orice caz, dacă apare 
atât de frecvent preocuparea hagiografilor de a inocula în mintea generațiilor 
tinere grija faţă de această categorie socială într-o vreme în care nu exista nici 
un fel de structură specializată pe acest segment de activitate, ca mai în toate 
țările civilizate de astăzi, se vede că grija faţă de cei în vârstă înaintată apare la 

vechii evrei ca o îndatorire fundamentală a membrilor familiei în care se aflau 
persoanele ce trebuiau asistate şi sprijinite din punct de vedere material. 

Nici din cărţile anaghinoscomena nu lipsesc indicaţiile privitoare la obliga- 
ţia respectării părinţilor. În sfaturile către fiul său, bătrânul Tobit citează din 
Ben Sirah când îi zice: „Fiule, când voi muri, să mă îngropi şi să nu o părăseşti 
pe mama ta; cinsteşte-o în toate zilele vieţii tale, fă ce-i place ei şi să nu-i pri- 
cinuieşti amărăciuni! Adu-ţi aminte, fiule, că ea a înfruntat multe primejdii 
pentru tine când te-a purtat în pântece” (Tob 4,3-4), numai că acolo referirile 
sunt pentru ambii părinți: „Din toată inima cinsteşte-l pe tatăl tău şi nu uita 
niciodată durerile mamei tale”. Datoria față de ei decurge chiar din aceea că, 
prin ei, copiii au venit la viaţă: „Adu-ţi aminte că ei ți-au dat viaţa; ce le vei da 
tu în schimb pentru ce au făcut ei pentru tine?” (Sir 7,28-29). 

Desigur, dacă din textele sapienţiale reiese că grija faţă de părinţii bătrâni 
apare ca un ideal, alte cărți biblice lasă să se înțeleagă că situaţia vieţii de zi cu 
zi era cu totul alta, de vreme ce psalmistul implora insistent ajutorul divin 
când exclama: „Doamne, nu mă respinge la vremea bătrâneţii, nu mă părăsi 
atunci când va pieri puterea mea!” (Ps 71). Psalmistul rugător intuieşte din 
timp primejdia amenințătoare în care se află el însuși la o vârstă înaintată. Ca 
şi alți bătrâni ai timpului, el simte că nu mai este dorit de către lume și reali- 
zează că, pe măsură ce i se vor diminua puterile, va fi părăsit de oameni. Sim- 
ţindu-se, probabil, din ce în ce mai inutil şi ca un fel de povară nedorită pentru 
alții, bătrânul rugător aleargă plin de speranță la Dumnezeu care s-a dovedit 
a-i fi fost cel mai consecvent sprijin pe tot parcursul vieţii, implorându-l ca 
măcar să nu-l considere o povară’. Deşi acest psalm a fost definit ca un psalm 
de bătrânețe, din context mai rezultă că el nu imploră doar neabandonul de 
către Dumnezeu, ci face şi un fel de retrospectivă asupra unei vieţi pline de 
încredere, reamintindu-şi că în mijlocul a nenumărate încercări şi necazuri a 
avut totuşi o viaţă din care nu a lipsit niciodată bucuria de a-l fi avut mereu pe 
Dumnezeu alături şi, de aceea, cere şi pe mai departe rămânerea în comuniune 
cu Creatorul său”, având credința neşovăielnică în el. Deşi el realizează că bă- 
trânețea poate fi ca o lume nouă, plină de conflicte şi de temeri cu totul neîn- 
cercate, teama de a rămâne singur şi de a deveni o povară chiar şi pentru cei 
dragi, teama de a-şi pierde cu totul controlul, teama că se va trece peste dorințele 


8 John PnirrrPs, Comentariu asupra Psalmilor, II. Psalmii 51-100, tr. Monica Dan, Stepha- 
nus, București 2001, 239. 
°’ Henry HALLEY, Manual Biblic, tr. Doru Motz, Door of Hope, 1983, 261. 

şi voinţa sa” au totuşi un liman sigur spre care îşi îndreaptă toate speranţele. 
În orice caz, prin aceste cuvinte, psalmistul dă glas încurajării tuturor celor 
care se află la apusul vieţii!!. 

Bătrâneţea, zic unii, ar fi şi un simbol al eternității, deoarece Dumnezeu 
Cel Veşnic i s-a revelat lui Daniel proorocul în chipul unui bătrân, metaforic 
numit „Cel Vechi de zile” (Dan 7,9)%, iar unele scrieri sfinte ale iudeilor pun 
cinstirea părinţilor vârstnici pe aceeaşi treaptă cu cinstirea Atotputernicului 
Dumnezeu, ba chiar mai mult. Uneori datoria față de părinți apare mai strictă 
decât cea faţă de el, deoarece în anumite situaţii de criză economică cei săraci 
erau cu totul scutiți de a-l mai cinsti pe Dumnezeu cu zeciuielile şi milosteniile 
prevăzute de lege. Dacă deci credinciosul iudeu avea mijloacele necesare res- 
pectării legii, în această privinţă trebuia să se conformeze întru totul, dar dacă 
nu avea, nu mai era obligat s-o facă. Cu totul altfel se punea problema când era 
vorba de susținerea materială a propriilor părinţi, în special a celor înaintați în 
vârstă, fiindcă se zice: „Fie că ai sau nu ai mijloace, eşti obligat să împlineşti 
porunca, chiar dacă eşti un cerşetor care umblă din poartă în poartă’™. A-i 
cinsti cum se cuvine trebuie înţeles că fiii sau fiicele au obligaţia de a le asigura 
hrana necesară, băutura, locuinţa şi, evident, să-i ajute în toate şi pentru toate". 

Atitudinea Mântuitorului Cristos față de porunca dată prin Moise privitoare 
la cinstirea părinţilor este evidentă atunci când îi mustră pe cărturarii şi fari- 
seii care denaturaseră cu totul porunca lui Dumnezeu, ce zice: „Să-i cinsteşti 
pe tatăl tău şi pe mama ta, iar în Ex 21,15 scrie: „Cine va grăi de rău pe tatăl 
său sau pe mama sa să fie pedepsit cu moartea”. Desigur, porunca este foarte 
aspră şi aproape inacceptabilă pentru un creştin modern, şi probabil că nici la 
iudei nu s-a aplicat întocmai pedeapsa cu moartea pentru cel care s-a abătut 
de la această poruncă, dar ea vrea să arate cât de mare importanţă acordă 
Dumnezeu respectului natural față de părinţi şi, de fapt, tuturor relaţiilor între 
membrii familiei. În vremea lui Isus, liderii spirituali ai poporului, lacomi de 
averi, exploatau sentimentele religioase ale poporului învățând că se poate încălca 
legea ocrotirii părinţilor dacă se invoca dreptul templului asupra bunurilor 


10 William MACDoNALD, Comentariul biblic al credinciosului - Vechiul Testament, tr. Doru 
Motz, Lampadarul de Aur, Oradea 2002, 595. 

u William MACDONALD, Comentariul biblic al credinciosului - Vechiul Testament, 595. 

12 Marc Francois LACAN, „Vieillesse”, în Xavier Leon DUFOUR, ed., Vocabulaire de Theolo- 
gie Biblique, Cerf, Paris 19886, 1354. 

15 Cf. Pea, 15, apud A. ConEN, Talmudul, tr. C. Litman, Colecţia Judaica, Hasefer, Bucu- 
reşti 1999, 263. 

14 Cf. Pea, 15, apud A. COHEN, Talmudul, 263. 

făgăduite lui prin folosirea cuvântului ebraic korban, prin care cineva se jura 
că o parte din bunurile sale „îi vor aparţine lui Dumnezeu” fiindcă îi erau în- 
chinate lui (cf. Num 30,3). Isus pune deci mai presus de toate obligaţia de a-i 
ajuta pe părinți şi îi condamnă pe cei care, la sfatul lacomilor slujitori religioşi, 
fiind naivi, închinau totul lui Dumnezeu, privându-i deliberat pe părinți de 
orice posibilitate de a mai beneficia de sprijinul care li se datora din partea 
copiilor: adică de bani, avere sau îngrijire în caz de boală. Tribunalele în care 
activau fariseii hotărau că Dumnezeu are prioritate înaintea părinților şi că un 
astfel de angajament nu mai poate fi anulat de nimeni şi împiedicau astfel de 
mai face ceva pentru părinţi. Isus condamnă vehement o astfel de practică 
prin care se desființa cuvântul lui Dumnezeu pentru o datină omenească pă- 
cătoasă!?. 

În concluzie, scopul acestui demers este acela de a conșştientiza, evident, 
rând, a propriilor familii, deoarece, indiferent de vârstă, bătrânii au aceleaşi 
sentimente ca toți ceilalți şi, evident, au nevoie de dragostea şi căldura cămi- 
nului familial. Nu întotdeauna banii şi confortul material pot aduce şi bucurie 
în viaţa cuiva. Maica Teresa de Calcutta relatează următoarele: 


La Melbourne am mers odată să-l vizitez pe un sărac bătrân a cărui existență era 
ignorată de toţi. Camera lui era în dezordine şi murdară. Am încercat s-o curăţ, 
dar el s-a opus: „Las-o așa, stă bine aşa” Fără ca eu să insist prea mult, în final m-a 
lăsat s-o curăţ. În cameră se afla un candelabru magnific acoperit de praf. „De ce 
nu-l aprinzi?” l-am întrebat eu. „La ce bun dacă nimeni nu vine să mă vadă?” 
mi-a răspuns. „Eu nu am nevoie de el. Atunci i-am zis: „Dacă surorile (de caritate) 
ar veni să te vadă, l-ai aprinde?” El a răspuns: „Da; dacă aş putea să aud un glas de 
om în casa asta, l-aş aprinde. După numai câteva zile, am primit de la el acest 
scurt mesaj: „Spuneţi-i amicei mele că acel candelabru pe care l-a aprins în viața 


mea continuă să lumineze”!€. 


'5 Gerhard MAIER, Evanghelia după Marcu - Comentariu biblic, III, Lumina lumii, Korntal 
1999, 257. 

16 TERESA DI CALCUTTA, La Gioia di darsi agii altri, „... lo avetefatto a Me” (Mt 25,40), ed. 
Jose Luis Gonzales-Balado, Paoline, Roma 1980, 74. 

„Bogat, dar exclus social în Uniunea Europeană, 
sărac şi inclus social în România?” 


Recent, în statisticile Programului de Dezvoltare al Naţiunilor Unite se afirmă 
că 82,7% din venitul total al lumii se regăseşte la o proporţie de 20% de per- 
soane foarte bogate ale lumii, în vreme ce pentru cei mai săraci ai lumii, care 
sunt aproximativ 20%, se poate vorbi de 1,4% din venitul total al lumii. Toate 
acestea fiind posibile acum, când în lume există două miliarde de oameni care 
trăiesc cu un venit sub 16 USD, adică 37 RON pe zi! 

S-ar putea deci concluziona că o creştere economică globală nu se regăseşte 
întotdeauna și în bunăstarea celor foarte săraci. Atunci, cum ar trebui să abor- 
dăm rolul omului în politica de piață? Care sunt factorii care marchează pro- 
gresul, bunăstarea şi buna guvernare în timpul nostru? În cartea Creștini bo- 
gați într-o epocă de foame (Rich Christians in an Age of Hunger), Ron Sider 
arată: „Este important să reținem că Scripturile poruncesc dreptate, mai de- 
grabă, decât simplă caritate”, şi atunci ne întrebăm care este rolul Bisericii şi al 
organizaţiilor sale în abordarea injustiției sociale actuale? 

Pentru cei mai mulți dintre oamenii obişnuiţi, a fi bogat se rezumă la avea 
o casă, mașină/maşini, bani suficienţi pentru a consuma abundent și uneori 
de a întreprinde călătorii o dată sau de mai multe ori pe an, în concediu sau de 
sărbători, unde să poată consuma din nou, fără limite. 

Astăzi aş dori să mă opresc la o scurtă prezentare a situaţiei de bogăţie sau 
de sărăcie a unor categorii de vârstă pentru care societatea actuală caută solu- 
ţii de bunăstare şi împlinire, şi anume: persoanele în vârstă, persoanele anga- 
jate şi copiii. 

Atât în statele bogate ale Uniunii Europene ca Germania, Franţa, Luxem- 
burg, cât şi în România, sărăcia este în parte cauzată prin marginalizare. Sărăcia 
este în parte cauzată de lipsa de resurse. Dar există și multă sărăcie în parte 
cauzată prin neputința de a schimba circumstanţele. Am putea deci să ne în- 
trebăm dacă a fi bogat în Uniunea Europeană şi „exclus social” (marginalizat, 

singur, subordonat consumismului) nu ar fi aparent egal cu starea de a fi sărac 
şi „inclus social” în România (conform programelor reformatoare ale guver- 
nului, care indică scăderi spectaculoase ale celor excluși social, aflate în deru- 
lare în ultimii doi ani)? 


Persoane în vârstă - bătrâni 


În 2006, în UE cu 25 de țări, la o persoană peste 65 de ani corespundeau 
patru persoane angajate care susțineau astfel existenţa lor. Însă până în 2050 
acest raport va scădea la doi lucrători care vor „plăti” pentru costurile aferente 
unui pensionar. Dacă în 2006, din cele 21,6 milioane de locuitori ai României, 
10,5 milioane erau adulţi, 5 milioane tineri și copii şi 6 milioane erau vârstnici, 
peste 50 de ani tabloul demografic al țării noastre va arăta complet diferit: 
pensionarii vor reprezenta mai mult de jumătate din populaţia țării, va scădea 
numărul adulţilor şi copiilor, piramida vârstelor îngustându-şi semnificativ 
baza. 

Rata de angajare a persoanelor cu vârsta cuprinsă între 55 şi 64 de ani în 
UE cu 27 de țări era în 2006 de 43,6%, din care 19% se află sub pragul de sără- 
cie (calculată pentru UE cu 25 de ţări), în timp ce în România rata de angajare 
era de 41,7% (cu menţiunea că pentru proporţia celor care trăiesc sub pragul 
de sărăcie în România nu există date la nivelul anului 2006 la Eurostat). 

La această situaţie ne întrebăm ce soluţii se pot găsi. 

Uniunea Europeană îşi propunea prin Strategia de la Lisabona să crească 
numărul locurilor de muncă pentru cei vârstnici, să mărească numărul de ani 
în care omul să poată fi angajat pentru ca apoi să poată deveni pensionar, să 
crească oportunitățile de educare continuă a adulţilor pentru o flexibilitate şi 
o securitate socială mărită. 

Un alt răspuns este cel concret oferit unor bătrâni singuri, marginalizați, 
lipsiţi de îngrijiri medicale sau imobilizaţi la pat, este cel pe care unele organi- 
zaţii caritabile îl oferă prin proiectele şi programele lor de îngrijire la domici- 
liu, prin case de bătrâni sau centre de zi pentru socializarea lor. Asistenţa spi- 
rituală este foarte importantă în astfel de situaţii. 

lată ce răspuns ne propune în acest sens Compendiul de doctrină socială a 
Bisericii la nr. 222: 

Bătrânii constituie o importantă şcoală a vieţii, capabilă să transmită valori şi tra- 

diţii şi să favorizeze creşterea celor mai tineri, care învaţă astfel să caute nu numai 


! http://wrww.gov.ro/presa/integrare/euronewsletter, nr. 8/05.11.2006. 

propriul bine, ci şi pe cel al altuia. Dacă persoanele în vârstă se află într-o stare de 
suferință și dependenţă, nu au nevoie numai de îngrijire medicală şi de îngrijire 
corespunzătoare, ci, înainte de toate, de a fi tratați cu iubire”. 


Persoane angajate - salariați 


Acum în UE-27 sunt 32 de milioane de salariați cu contracte de muncă pe 
timp limitat (14,5%). Aproape 40 de milioane sau 18% din numărul total de 
salariaţi sunt de fapt cu contracte de muncă de tip part-time (convenţie civilă). 
O cincime din cei care au acest tip de contracte de muncă part-time lucrează 
aşa deoarece nu au găsit de lucru pentru un contract cu normă întreagă de 
muncă. 

31 de milioane de salariați sau 15% câştigă la limita sărăciei, iar 8% din 
salariați, adică 17 milioane de oameni, trăiesc în sărăcie, deşi sunt salariaţi. 
Acesta este fenomenul cunoscut azi la nivel european sub numele de „salaria- 
tul sărac”. 

În România, conform unui studiu făcut în ultimii 6 ani la un număr de 723 
de cazuri de persoane ocupate formal, 13,5% sunt în situaţia de sărăcie extremă, 
11,3% în situaţie de criză generalizată şi 35,4% se află într-o situaţie acută de 
nevoi?. 

Tot mai mult ştim de cei plecaţi de acasă în străinătate pentru a „scăpa de 
sărăcia în care trăiesc”. Plecarea pentru munca în străinătate a devenit un fe- 
nomen social extins legat de mobilitatea forței de muncă şi în România. Oa- 
menii aleg să meargă în alte ţări la lucru, în principal, motivaţi financiar, ca 
destinaţii alegând Marea Britanie, Spania, Italia, unde se câştigă mult mai bine 
decât în România. În țările bogate ale Uniunii Europene, piaţa muncii se do- 
vedeşte „generoasă” în comparaţie cu cea din România. Lucrătorul venit din 
România, de cele mai multe ori e slab calificat față de tipul slujbelor oferite 
pentru imigranții țărilor UE, fapt care-l constrânge pe nou-sosit să accepte 
acele locuri de muncă pe care cetățenii ţării respective le-ar refuza (în aceleaşi 
condiţii). Intrarea țării noastre în Uniunea Europeană a fixat multe dintre eta- 
pele procesului de migraţie, prin reglementări mult mai stricte a diferitelor 
aspecte ale plecării la lucru în ţările UE, dar încă nu e suficient’. 


> Manuela Sofia STĂNCULESCU, „Munca invizibilă a săracilor din zonele sărace”, 

3 „Cu bine, din Europa!” Studiu despre migraţia forței de muncă românești în Uniunea 
Europeană, Asociaţia Naţională a Birourilor de Consiliere pentru Cetăţeni (ANBCC), Bucu- 
rești, iulie 2007. 


BOGAT ÎN UNIUNEA EUROPEANĂ ȘI SĂRAC ÎN ROMÂNIA? 79 


Putem vedea că în Compendiul de doctrină socială a Bisericii, la nr. 316, 
acest fenomen este explicat în modul următor: 


Creşterea semnificativă a locurilor de muncă în contextul acestor activităţi [n.n. — 
neoficiale sau ascunse] se datorează atât lipsei de specializări într-un larg segment 
al forței de muncă locale, cât şi dezvoltării dezordonate a sectoarelor formale eco- 
nomice. Astfel, un mare număr de persoane sunt constrânse să muncească în con- 
diții deosebit de grele şi într-un cadru lipsit de regulile ce apără demnitatea mun- 
citorului. Nivelul producţiei, al veniturilor şi al standardului vieții este extrem de 
coborât şi adesea se dovedeşte a fi insuficient pentru a asigura întreținerea munci- 
torilor şi a familiilor lor. 


Şi totuşi, aceste cifre ascund clasele cele mai vulnerabile care lucrează în 
condiţii mizere de muncă şi care, de cele mai multe ori, sunt prestate de femei, 
tineri, emigranţi, persoane în vârstă. Aceste munci sezoniere se pot face prin 
oferirea unui contract de muncă temporar, iar cifrele sunt emoţionante: 6 mi- 
lioane în Spania, 5 milioane în Marea Britanie (cu un grad ridicat de pierdere 
a drepturilor de muncă), 3 milioane de false „autoangajări” (lucrători pe cont 
propriu), care lucrează pentru un singur patron în Italia, 6 milioane în Ger- 
mania, 80% din noile angajări făcute în baza unor cunoscute fixed-term basis 
în Franţa. Toate aceste cifre sunt alarmante! 

În întreaga Uniune Europeană, ONG-uri, platforme de asociaţii şi fundaţii, 
sindicate au început o serie de acţiuni comune de denunţare a acestor efecte 
ascunse ale politicilor elaborate la nivel european, prin campanii de informare 
şi, respectiv, prin propunerea de soluţii concrete cum ar fi: venitul minim ga- 
rantat în mod etic, flexisecuritate, participare activă etc. 

La Consiliul European de la Lisabona din 13-14 martie 2008, această ana- 
liză a determinat șefii de guverne din UE-27 să afirme că liniile directoare ale 
strategiei de angajare europeană (Employment Strategy) trebuie să fie revizuite 
şi schimbate de urgenţă. Noile directive trebuie să se orienteze mai mult pe 
creşterea numărului de locuri de muncă de calitate şi să nu pună doar accentul 
pe creşterea numărului de locuri de muncă‘. 


Copiii 


Din cei 78 de milioane de săraci ai Europei (UE), 19 milioane sunt copii. 
Numărul este „incredibil, a spus deputata europeană germană Gabriele Zimmer 


* „Quality of jobs at risk!, An overview from the European Trade Union Confederation on 
the incidence and rise of precarious work in Europe. 

(Grupul Confederal al Stângii Unite Europene/Stânga Verde Nordică) în ca- 
drul unei audieri publice organizate pe 2 aprilie a.c. la Parlamentul European 
pe tema sărăciei copiilor in UF’. 

UE-27 avea, în anul 2005, 97,5 milioane de copii cu vârste cuprinse între 
0-17 ani, adică 20% din populaţie. Dintre aceştia, 19 milioane de copii trăiesc 
sub limita de sărăcie. În majoritatea ţărilor UE, copiii se află expuși într-un 
grad mai ridicat riscului de a trăi în sărăcie decât restul populaţiei, cu excepția 
ţărilor nordice, unde doar 9-10% se află în această situație, față de 16% în UE-27. 
În aproape jumătate din ţările UE, riscul sărăciei în rândul copiilor este apro- 
ximativ 20%, cu un maxim de 25% în România şi 29% în Polonia. În 8 ţări din 
UE: Bulgaria, Ungaria, Lituania, Luxemburg, Malta, Polonia, România şi Slo- 
vacia, rata de sărăcie a copiilor depăşeşte cu 5% rata de sărăcie a populaţiei“. 

Cu toate că situaţia copiilor aflați în risc de sărăcie este dramatică, raportul 
prezentat de Comisia Europeană în ianuarie 2008 nu prezintă în recomandă- 
rile finale ale studiului de 252 de pagini decât recomandări de ordin statistic, 
de monitorizare a politicilor sociale şi de stabilire a unor obiective cuantifica- 
bile, fără a indica şi modul economic prin care s-ar putea realiza aceste reco- 
mandări. 

În România, riscul ridicat de sărăcie pentru copiii aflaţi în zone urbane 
sărace este de două ori mai mare decât cel al copiilor din zonele rurale sărace. 
Astfel, 43% din copii trăiesc în sărăcie extremă la periferiile oraşelor, iar 21% 
din copii cresc în gospodării cu grad ridicat de criză generalizată (au locuinţe, 
dar veniturile familiei se află sub pragul de sărăcie). 

Un model de implementare a schimbării sărăciei extreme a copiilor rroma 
constă în procesul de alfabetizare şi apoi în cel de integrare în societate. Ima- 
ginea prezentată face parte dintr-un program destinat copiilor rroma din oraşul 
Sfântul Gheorghe, unde populaţia rroma este separată şi astăzi printr-un zid 
de restul orașului. Programul se desfăşoară dincolo de zid - acolo unde trăiesc ei. 

Poate că acum aceşti copii aflați în riscul sărăciei reprezintă 20% din popu- 
laţia UE, dar ei reprezintă cu siguranţă, alături de ceilalți copii, 100% viitorul UE. 

lată ce răspuns ne propune în acest sens Compendiul de doctrină socială a 
Bisericii la nr. 244: 


* Paradoxul unui continent bogat: sărăcia în rândul copiilor, www.euractiv.ro, 7.04.2008. 

* Child Poverty and Well-Being in the EU. Current status and way forward, European Com- 
mission, Directorate-General for Employment, Social Affairs and Equal Opportunities - Unit 
E.2, Manuscript completed in January 2008. 

7 Manuela Sofia Stănculescu, „Cine este în sărăcie extremă?” 

Drepturile copiilor trebuie să fie protejate legal de sistemele juridice. Înainte de 
toate, este necesară recunoașterea publică a valorii sociale a copilăriei în toate ță- 
rile: „Nici o ţară din lume, nici un sistem politic, nu se poate gândi la propriul vi- 
itor decât privind la aceste generaţii noi, care preiau de la părinţii lor moştenirea 
complexă de valori, de obligaţii şi de aspirații ale naţiunii de care aparțin şi ale 
întregii familii umane”*. Primul drept al copilului este acela „de a se naşte într-o 
familie adevărată”, un drept a cărui respectare a fost mereu problematică şi care 
astăzi cunoaşte noi forme de violare cauzate de dezvoltarea tehnicilor genetice. 


După aceste gânduri ne întrebăm din nou dacă sărăcia şi bogăţia au același 
prag în UE ca şi în România. Dacă ne referim strict în termeni absoluți, vom 
spune că nu. Sărăcia în țările bogate se manifestă cu precădere la grupuri mar- 
ginale şi la minorități rasiale sau etnice, spre deosebire de țările sărace ale UE, 
unde sărăcia este omogenă, afectând o majoritate a populaţiei. Dacă însă ne 
referim la dificultăţile pe care imigranții le au de înfruntat şi până la momen- 
tul în care ei vor ajunge să fie integrați social în UE, am putea afirma că da. 

Uneori, ca să nu mai fii sărac, e suficient să ai la fel de mult ca şi ceilalți. 
Pentru alții, sărăcia înseamnă privaţiune şi inechitate. În studiul realizat de 
Georgeta Ghebrea, Perspective sociologice asupra sărăciei, autoarea afirmă că 


în țările bogate săracii pot să nu sufere de privaţiuni: pot să aibă hrană, haine, 
adăpost; ei se vor percepe pe sine ca săraci, mai ales, din cauza inechităţii, şi nu a 
privaţiunii. În ţările sărace, distribuţia egală a resurselor nu înseamnă neapărat 
suficiența împărțirii. La modul teoretic poate acţiona o echitate perfectă, dar pri- 
vaţiunile, nevoile, lipsa resurselor necesare asigurării unei existenţe viabile vor 
persista. Așadar, în acest caz, nu inechitatea este cheia problemei, ci privaţiunea. 


Politicile europene, naţionale, de redistribuire, de stimulare a economiei, 
de creare a noi locuri de muncă, reconversie profesională şi învăţare continuă, 
dezvoltare locală, asistenţă juridică, medicală sau socială nu sunt suficiente 
pentru a eradica sărăcia din UE până în 2010. La opusul valorii investite, re- 
zultatele obținute sunt modeste și, de cele mai multe ori, de scurtă durată. 

Afişul pe care l-am pregătit pentru lansarea Compendiului de doctrină socială 
a Bisericii la Bucureşti, eveniment ce va avea loc şi aici, la Iași, în continuarea 
lucrărilor acestui simpozion internațional, are în prim-plan o poartă formată 


8 IOAN PAUL AL II-LEA, „Discurs la Adunarea Generală a Naţiunilor Unite” (2 octombrie 
1979), 21: AAS 71 (1979) 1159; cf. şi IDEM, „Mesaj adresat Secretarului General al Naţiunilor 
Unite, Javier Perez de Cuellar, cu ocazia Întâlnirii Mondiale pentru Protecţia Copiilor” (22 sep- 
tembrie 1990): A AS 83 (1991) 358-361. 

” IOAN PAUL AL II-LEA, „Discurs în faţa Comitetului Jurnaliștilor Europeni pentru Drep- 
turile Copilului” (13 ianuarie 1979): AAS 71 (1979) 360. 

din coperta Compendiului de doctrină socială a Bisericii. Din punctul meu de 
vedere, poarta aceasta reprezintă trecerea de la profan la sacru într-un cerc al 
existenţei vieții eterne. Cel care va trece prin această poartă, îmbogăţit cu în- 
ţelepciunea inimii, o să poată duce cu el şi prin ceea ce este el mesajul descris 
în Evanghelia după sfântul Ioan (10,9), şi anume Isus - poarta vieţii, o poartă 
prin care trec cei care vor să aibă viața veşnică. Cei care trec prin această poartă 
pot aduce acest mesaj astăzi economiei salvifice!. 

Citind Compendiul de doctrină socială a Bisericii poate ni se va pune între- 
barea: „Înţelegi ce citeşti?” Iar noi vom răspunde: „Cum aș putea să înțeleg 
dacă nimeni nu-mi explică?” (Fap 8,30-31). Putem aşadar să profităm şi acum 
de prezenţa E.S. Cardinalul Renato Raftaele Martino printre noi, spre a-l ruga 
să ne explice cum justiţia şi pacea devin cheile cu care putem deschide poarta 
cunoaşterii. 

Având Biblia, Compendiul de doctrină socială a Bisericii şi credinţa că tot 
ceea ce realizăm facem împreună cu Cristos şi pentru Cristos, putem să con- 
tribuim cu toţii la o lume mai bună, în care justiția socială să devină realitate. 


10 Compendiul de Doctrină Socială a Bisericii, nr. 65: „Răscumpărarea începe cu întrupa- 
rea, prin care Fiul lui Dumnezeu asumă tot ce este uman, în afară de păcat, conform cu soli- 
daritatea rânduită de Înţelepciunea creatoare divină, şi cuprinde totul în darul său de Iubire 
răscumpărătoare. Această iubire ajunge la om în totalitatea ființei sale: ființă trupească şi spi- 
rituală, în relație solidară cu ceilalți. Omul întreg - nu un suflet despărțit sau o ființă închisă 
în individualitatea sa, ci persoana şi societatea persoanelor - este cuprins în economia salvifică 
a evangheliei. Ca purtătoare a mesajului evangheliei despre întrupare şi răscumpărare, Biserica 
nu poate merge pe un alt drum: cu doctrina ei socială şi cu acţiunea eficace care decurge din 
aceasta, nu numai că nu ascunde nimic din chipul şi misiunea ei, ci este fidelă față de Cristos 
şi se revelează oamenilor ca «sacrament universal de mântuire». Lucrul acesta este valabil în 
mod deosebit pentru un timp cum este al nostru, caracterizat de o crescândă dependenţă re- 
ciprocă şi de o relevanţă globală a problemelor sociale”. 


